**Кароткі змест**

Сёння я хачу правесці для вас завочную экскурсію па маёй малой Радзiме, Маладзечне і Маладзечанскаму раёну.

Маладзечна па праву называюць культурнай сталіцай Міншчыны. Тут амаль кожны год праводзіцца Нацыянальны фестываль беларускай песні і паэзіі. А ў 2011 годзе горад стаў цэнтрам правядзення рэспубліканскага фестывалю-ярмаркі працаўнікоў сяла «Дажынкі».

Маладзечна перажыло другое нараджэнне: рамантавалiся дамы, дарогі, пабудаваны спартыўна-забаўляльны комплекс «Лядовая арэна», а ў цэнтральным гарадскім парку — амфітэатр з вадаёмамі і фантанамі. На галоўным уездзе ў Маладзечна з’явіўся памятны знак — сімвал горада — кампазіцыя Божай Маці.

А зараз давайце звернемся да гісторыі горада. У пісьмовых крыніцах Маладзечна ўпершыню згадваецца ў 1388 г.

Сваю назву Маладзечна атрымала, хутчэй за ўсё, ад назвы невялікай рэчкі Маладачанкі, пры ўпадзенні якой у калісьці паўнаводную раку Уша быў пабудаваны замак. Менавіта ў гэтым замку і была падпісана вышэйназваная грамата. У тыя часы замак лічыўся магутным абарончым збудаваннем.

У розныя часы ўладальнікамі Маладзечна былі князі Заслаўскія, Мсціслаўскія, Агінскія. Пры Агінскіх на замкавым падворку быў узведзены палац, у якім была сабрана багатая бібліятэка, калекцыя карцін, нават была зроблена аранжарэя, дзе раслі апельсіны, ананасы і розныя дзіковінныя расліны. У палацы збіраліся госці з усёй Беларусі, і там часта гучала музыка Міхала Клеафаса Агінскага, дзяржаўнага дзеяча Рэчы Паспалітай і Расіі, літаратуразнаўца і кампазітара, аўтара знакамітага паланэза «Развітанне з Радзімай». У памяць аб славутым земляку ў 2001г. у Маладзечне быў устаноўлены помнік М.К.Агінскаму.

У 1812г. пачалася вайна паміж Расіяй і Францыяй. Напалеонаўскія войскі двойчы прайшлі праз горад. Падчас адступлення Напалеон спыніўся ў Маладзечанскім замку, і прадыктаваў тут свой апошні бюлетэнь, у якім склаў з сябе паўнамоцтвы галоўнакамандуючага.

Страты ў вайне 1812г. былі велізарныя: замак напалову разбураны і больш не аднаўляўся, мястэчка спалена, насельніцтва скарацілася ўдвая.

У 1873 каля Маладзечна была пабудавана Лібава-Роменская чыгунка, якая паспрыяла развіццю невялікага мястэчка ў развіты горад. За гады свайго існавання Маладзечна пабывала пад уладай Расіі, Польшчы, Германіі.

У гады Вялікай Айчыннай вайны ў горадзе быў пабудаваны канцлагер «Шталаг -342». Больш за 33 тысячы савецкіх ваеннапалонных і мірных жыхароў знішчылі фашысты ў гэтым канцлагеры. Ён дзейнічаў з ліпеня 1941-га па ліпень 1944 года. На яго месцы па вуліцы Замкавай узведзены мемарыяльны комплекс.

У 1944 годзе горад стаў адміністрацыйным цэнтрам Маладзечанскай вобласці, а ў 1960 годзе ўвайшоў у склад Мінскай вобласці.

Сёлета Маладзечанскі раён адзначае сваё 80-годдзе. Гэтай нагодзе прысвячаецца кніга “Сем цудаў Маладзечаншчыны”. У ёй расказваецца пра Вяз у вёсцы верхнія Талуі – па дадзеным вучоных дрэва жыве больш за 5 стагоддзяў. Гэта самы стары вяз у Беларусі. Летам я наведала гэта дрэва: яго вышыня 25 метраў, а шырыня 7 метраў. А яшчэ ў ім раней было дупло, куды мог зайсці чалавек, але яно паціху зарастае.

У вёсцы Беніца, дзе жыве мая бабуля і дзядуля, знаходзіцца Троіцкі касцёл – помнік позняга віленскага барока, які з’явіўся ў 1703 годзе. У свой час тут дзейнічаў манастыр, які цяпер знішчаны, пры ім былі ўласны архіў, бібліятэка, мастацкая галерэя, парк, сажалкі з каналамі. Ад касцёла да манастыра і да каплічкі, што знаходзіцца на могілках, былі праведзены падземныя хады. І яны сапраўды існавалі. Дзядуля расказваў, што ў дзяцінстве хадзіў па іх з ліхтарыкам. Але пазней падземныя хады былі замураваны. Цяпер будынак касцёла знаходзіцца ў стане рэстаўрацыі.

Недалёка ад Маладзечна ў в. Літва быў знойдзены пры раскопках кургана пояс Вітаўта. Ён занесены ў Дзяржаўны спіс гісторыка-культурных каштоўнасцяў з наданнем 1-й катэгорыі каштоўнасці.

Камень-крыж, які нібы расце з зямлі, незвычайная крыніца каля вёскі Лешна, Груздаўская ікона божай маці XVIст. – няпоўны пералік цудаў Маладзечаншчыны.

А яшчэ пару слоў хацелася б сказаць пра людзей, якімі ганарыцца маладзечанская зямля, і якія праслаўлялі родны край гераічнымі подзвігамі і працай. Гэта Янка Купала, Максім Багдановіч, Міхал Клеафас Агінскі, Міхася Чарота, Канстанціна Вераніцына , Міхась Забэйда-Суміцкі і іншы знакамітыя людзі.

Не ведаючы мінулага, не зразумееш і сучаснасці. Таму сёння я так падрабязна расказала вам пра людзей, помнікі і гістарычныя артэфакты Маладзечаншчыны.