ЗМЕСТ

УВОДЗІНЫ……………………………………………………………..2

1. ГЛАВА 1 ГІСТАРЫЧНАЯ СПАДЧЫНА ГОРАДА…………….. 3
2. ГЛАВА 2 СЕМ ЦУДАЎ МАЛАДЗЕЧАНШЧЫНЫ………………5
3. ГЛАВА 3 ЗНАКАМІТЫЯ ЛЮДЗІ МАЛАДЗЕЧАНШЧЫНЫ…....6

ЗАКЛЮЧЭННЕ…………………………………………………………7

СПІС ВЫКАРЫСТАНАЙ ЛІТАРАТУРЫ…………………………….8

**УВОДЗІНЫ**

Маладзечна, Маладзечна,

Мой жаданы родны кут.

Так гасцінна і сардэчна

Мне бывае толькі тут.

Леанід Пранчак

Беларусь! Адны гавораць, што на карце яна нагадвае кляновы лiст, другiя – зубра. Але маюць рацыю i тыя i другiя. Беларусь называецца краем азер, блакітнавокай, i нездарма. Бо часам з адной гары можна ўбачыць да дзесяцi азер, i ўсе яны будуць рознымi, па-свойму прыгожымi.

Нездарма У. Караткевiч nicaў, што калi ёсць на свеце зямля абетаваная, то гэта – Беларусь. Тут сустракаюцца старажытныя замкi, цэрквы i палацы, i кожны з ix мае сваю таямнiцу, свой сакрэт. Чаго толькi не здаралася на нашай зямлi, чаго толькi яна не бачыла: росквiт i заняпад, войны i бiтвы, мір i каханне.

А сёння я хачу правесці для вас завочную экскурсію па маёй малой Радзiме, Маладзечне і Маладзечанскаму раёну. Маладзечна – гэта мой родны горад, я тут нарадзілася і вырасла.

Маладзечна па праву называюць культурнай сталіцай Міншчыны. Тут знаходзяцца Мінскі абласны тэатр лялек «Батлейка», Мінскі абласны краяведчы музей. Тут ладзяцца Нацыянальны фестываль беларускай песні і паэзіі. Акрамя таго, у 2011 годзе горад стаў яшчэ і цэнтрам правядзення рэспубліканскага фестывалю-ярмаркі працаўнікоў сяла «Дажынкі».

Маладзечна, дзе ў 2011 годзе прайшло рэспубліканскае свята «Дажынкі», перажыло літаральна другое нараджэнне: рамантавалiся дамы і аб’екты сацыяльна-культурнага, бытавога прызначэння, з’явiлася тратуарная плітка i асфальт на вуліцах, сістэма камунікацыйных сетак, вулічнае асвятленне.

У горадзе пабудаваны грандыёзны спартыўна-забаўляльны комплекс «Лядовая арэна», а ў цэнтральным гарадскім парку — амфітэатр з вадаёмамі і фантанамі. На галоўным уездзе ў Маладзечна з’явіўся памятны знак — сімвал горада — кампазіцыя Божай Маці. На цэнтральнай плошчы ўстаноўлена кампазіцыя з фантанамі і каляровай ілюмінацыяй работы вядомага скульптара Уладзіміра Жбанава. На ёй дзяўчына і хлопец з вянком у руках як бы выходзяць з трылісніку. Гэтая расліна калісьці была адным з сімвалаў Маладзечна і паказвала тры напрамкі дарог — на Вільнюс, Гродна і Мінск. На прывакзальнай плошчы з’явілася скульптурная кампазіцыя «Пасажырка». Гэта вобраз дзяўчыны, якая закончыла сталічную навучальную ўстанову і вярнулася дамоў на малую радзіму, каб прыносіць карысць сваёй працай.

**Гістарычная спадчына горада**

Гісторыя горада Маладзечна – гэта неад’емная частка гісторыі Беларусі з мясцовымі асаблівасцямі і імёнамі вядомых людзей, якія ўнеслі ўклад не толькі ў нацыянальную, але і ў сусветную гісторыю і культуру.

У пісьмовых крыніцах Маладзечна ўпершыню згадваецца ў грамаце на паслухмянасць Вялікаму Князю Літоўскаму Ягайлу, якую падпісаў у Маладзечанскім замку 16 снежня 1388 г. Ноўгарад-Северскі князь Дзмітрый Альгердавіч, хоць яшчэ ў бронзавым веку (II-ое тысячагоддзе да н.э. - VII ст . да н.э.) у раёне Маладзечна жылі плямёны шнуравай керамікі.

Сваю назву горад атрымаў, хутчэй за ўсё, ад назвы невялікай рэчкі Маладачанкі, пры ўпадзенні якой у калісьці паўнаводную раку Уша быў пабудаваны замак. Менавіта ў гэтым замку і была падпісана вышэйназваная грамата. У тыя часы замак лічыўся магутным абарончым збудаваннем.

У дакументах перыяду сярэднявечча Маладзечна называецца «месцам» (г.зн. горадам), якое належала таму ці іншаму ўладальніку. У розныя часы ўладальнікамі Маладзечна былі князі Заслаўскія, Мсціслаўскія, Сангушкі, Кішкі.

У пачатку ХVІІ ст. уладальнікам Маладзечна быў Леў Сапега (1557-1633) - канцлер Вялікага Княства Літоўскага, які ўзначальваў соймавую камісію па падрыхтоўцы Статута Вялікага Княства Літоўскага 1588г., рэдагаваў яго тэкст і фінансаваў выданне ў Віленскай друкарні.

У 1567г. у Маладзечне праходзілі папярэднія перамовы прадстаўнікоў ВКЛ і Польшчы аб умовах Люблінскай уніі 1569г.

Паводле інвентара 1623 г. Маладзечна меў 7 вуліц і больш за 1000 жыхароў. У інвентары 1651г. называецца новая вуліца - Хажоўская. Цэнтрам «месца» быў рынак з гандлёвымі радамі.

У 1740 г. польскі кароль Жыгімонт ІІІ выдаў Маладзечна прывілей на правядзенне 2-х таргоў 2 разы на тыдзень (пятніца і нядзеля) і 2 кірмашоў у год (вясной і восенню). Усё гэта садзейнічала развіццю гандлю і пашырэнню гаспадарчай дзейнасці мястэчка.

У ХVІІІ ст. уладальнікам Маладзечна становіцца род князёў Агінскіх. На замкавым падворку быў узведзены палац, у якім была сабрана багатая бібліятэка, калекцыя карцін. У 1811г. намаганнямі Францыска Агінскага з Бабруйска ў Маладзечна была пераведзена павятовая вучэльня.

У пач. ХІХ ст. неаднаразова наведваў свайго дзядзьку ў Маладзечне Міхал Клеафас Агінскі (1765-1833), дзяржаўны дзеяч Рэчы Паспалітай і Расіі, пасол сейма 1786г., мечнік літоўскі, надзвычайны пасол Рэчы Паспалітай у Галандыі, сенатар Расійскай імперыі (1810г.), тайны саветнік пры двары Аляксандра I, кавалер ордэнаў св. Уладзіміра і Аляксандра Неўскага, літаратуразнаўца і кампазітар, аўтар вальсаў, мазурак, менуэтаў, рамансаў і сусветна вядомага паланэза ля-мінор «Развітанне з Радзімай». У замку ў Маладзечне пастаянна гучала яго музыка. Увесну 1814 г., пасля смерці дзядзькі, Міхал Клеафас Агінскі стаў уладальнікам Маладзечанскага замка. У памяць аб славутым земляку ў 2001г. у горадзе быў устаноўлены помнік М.К.Агінскага (скульптар Ф.Янушкевич), яго імем названы музычны каледж.

У 1812г. пачалася вайна паміж Расіяй і Францыяй. Напалеонаўскія войскі двойчы прайшлі праз мястэчка: у чэрвені 1812г. пры наступе на Маскву і ў лістападзе 1812г., адыходзячы ад яе. Падчас адступлення імператар Францыі спыніўся ў Маладзечанскім замку, а рэшткі яго некалі вялікай арміі - у мястэчку ля замка. Тут, у палацы, Напалеон І прадыктаваў свой апошні ў ходзе ўсходняй кампаніі 29-ы бюлетэнь, у якім склаў з сябе паўнамоцтвы галоўнакамандуючага і спрабаваў растлумачыць няўдачы французаў ў Расіі. У тую ж ноч ён таемна пакінуў сваё войска і збег на Вільню.

Атрады рускай арміі пад камандаваннем генералаў А.П.Ермолава, Чапліца, казакі атамана Платава падышлі да Маладзечна і 22 лістапада (па старым стылі) разбілі французаў. У гэтым баі было ўзята ў палон каля 2500 французскіх салдат і афіцэраў, захопленыя 24 прылады. Маладзечанскі бой стаў заключным у зімовай кампаніі 1812г. У гонар гэтай перамогі ў 1977г. на ўскраіне горада ўсталяваны помнік.

Страты ў вайне 1812г. былі велізарныя: замак напалову разбураны і больш не аднаўляўся, мястэчка спалена, насельніцтва скарацілася ўдвая.

14 красавіка 1831 у часы вызваленчага паўстання аддзел Міхала Ходзькі пры падтрымцы местачкоўцаў вызваліў Маладзечна з-пад расійскага панавання. Аднак ужо 22 красавіка 1831 царскія карнікі занялі паселішча, пачалі дзейнічаць ваенна-палявыя суды над паўстанцамі. У 1864 з мэтай русіфікацыі края ўлады адкрылі настаўніцкую семінарыю, выкладанне ў якой вялося вылучна на рускай мове пад наглядам Маскоўскага патрыярхату. У 1873 будова Лібава-Роменскай чыгункі спрыяла пераўтварэнню невялікага мястэчка ў чыгуначны вузел.

Згодна з Рыжскім мірным дагаворам (1921) Маладзечна апынулася ў складзе міжваеннай Польскай Рэспублікі, дзе сталі самастойнай гмінай у Вілейскім павеце Віленскага ваяводства. У 1939 годзе Маладзечна ўвайшло ў БССР, У Другую сусветную вайну з 25 чэрвеня 1941 да 5 ліпеня 1944 года горад знаходзіўся пад нямецкай акупацыяй.

20 верасня 1944 года горад стаў адміністрацыйным цэнтрам Маладзечанскай вобласці. 20 студзеня 1960 года пасля скасавання Маладзечанскай вобласці ўвайшоў у склад Мінскай вобласці.

У пачатку 1990-х горадам кіраваў гарсаветам Генадзь Дзмітрыевіч Карпенка (1991—1994 старшыня Маладзечанскага гарвыканкама). Прайшла самая буйная кампанія па дэсаветызацыі тапанімікі ў Рэспубліцы Беларусь.

3 мая 1991 года першым намеснікам старшыні Маладзечанскага гарвыканкама прызначаны Віктар Іосіфавіч Ганчар.

25 красавіка 1993 у часы дэмакратычных гарадскіх уладаў на чале з Генадзем Дзмітрыевічам Карпенка на цэнтральнай плошчы Маладзечна ў прысутнасці некалькіх тысяч гараджан адбылося ўрачыстае адкрыццё помніка “Пакутнікам за волю і незалежнасць Беларусі”. У наш час пры падрыхтоўцы да “Дажынак” помнік перанеслі ў Зялёны Гарадок — гістарычны раён горада побач з гарадскім паркам, затым далей у парк.

**Сем цудаў Маладзечаншчыны**

Сёлета Маладзечанскі раён адзначае сваё 80-годдзе. Гэтай нагодзе прысвячаецца бібліяграфічнае выданне “Сем цудаў Маладзечаншчыны”. Яго ўкладальнік – галоўны бібліёграф ЦРБ Валянціна Стэльмах, сабрала інфармацыю пра найбольш вядомыя славутасці нашага краю.

Пад адной вокладкай аб’ядналіся такія гістарычныя адметнасці, як Вяз у вёсцы верхнія Талуі – па дадзеным вучоных дрэва жыве больш за 4 стагоддзі. Касцёл у вёсцы Беніцы, узведзены у 1704 годзе і зачынены ў 1948 годзе. Цяпер будынак у стане рэстаўрацыі. Ёсць ў міні-кнізе сведкі аб крыніцы ў Лешна. Гідралагічны помнік прыроды мясцовага значэння многімі людзьмі лічыцца цудадзейным. Увайшлі ў спіс Груздаўская ікона божай маці, камень-крыж і пояс Вітаўта. Унікальны паясны гарнітур быў выяўлены падчас раскопак каля в. Літва Маладзечанскага р-на ў 1990-я гг. Пояс занесены ў Дзяржаўны спіс гісторыка-культурных каштоўнасцяў з наданнем 1-й катэгорыі каштоўнасці. Гэтыя помнікі і гістарычныя артэфакты - памяць аб гістарычных падзеях, якую Маладзечаншчына нясе праз стагоддзі.

**Адно з самых старых дрэў Павілля – вяз**, які сціпла расце ў Верхніх Талуях ля Маркава, абхват ствала амаль сем метраў (на вышыні 1,3 метра – 697 см). Дыяметр – 222 см. Вышыня дрэва большая за 25 метраў. Узрост яго – за 400 год, а можа нават 600.

**“Пояс Вітаўта”** – умоўная назва ўнікальнага паяснога гарнітура канца XIV – пачатку XVст., які быў выяўлены падчас раскопак каля в. Літва Маладзечанскага р-на ў 1990-я гг (у вялікай тэарэтычнай гістарыяграфіі і зборах буйнейшых музеяў свету аналагі невядомы).

**Троіцкі касцёл** – помнік позняга віленскага барока, які з’явіўся ў 1703 годзе ў Беніцы. Гісторыя касцёла звязана з іменем кашталяна троцкага Міхала Казіміра Коцела. У свой час тут дзейнічаў кляштар, пры якім былі ўласны архіў, бібліятэка, мастацкая галерэя, парк, сажалкі з каналамі;

**Каменны крыж**, высечаны з валуна ружовага колеру, нібы вырастае з зямлі. Знаходзіцца ён па дарозе з Палачан у Зораньку, за паўтара кіламетра ад вёскі з правага боку дарогі, з’яўляецца гісторыка-культурнай каштоўнасцю рэгіянальнага значэння.

**Груздаўская ікона Божай Маці** адносіцца да тыпу “Адзігітрыя”, мае падабенства з вядомай на Віленшчыне старажытнай Трокскай іконай Багародзіцы. Па меркаванні гісторыкаў, такая іканаграфія мела распаўсюджванне ў XVIст. Святкаванне іконы здзяйсняецца штогод 15 ліпеня па новым стылі.

**Помнік Віленскаму тракту** ўсталяваны каля в. Мясата, уяўляе сабой тэматычную кампазіцыю з чатырох валуноў. На кожным з іх замацавана памятная дошка. На адным камені змешчана карта і схема Віленскага тракта, на другім, у якасці эпіграфа, выбітыя словы Янкі Купалы: “Мінск, Маладзечна, Вільня — як жа знаёмы шлях гэты!”. На двух астатніх выгравіраваны імёны асоб, якія трымалі кірунак на Мінск або Вільню гэтай дарога.

**Знакамітыя людзі Маладзечаншчыны**

Праз стагоддзі Маладзечаншчына нясе памяць аб гістарычных падзеях, якія пакінулі незабыўны след на яе зямлі. Гэта і старыжытныя курганы, і разбураныя замкі, непаўторныя помнікі сівой даўніны. Гэта і людзі, якімі ганарыцца маладзечанская зямля, і якія праслаўляюць родны край гераічнымі подзвігамі і працай.

Міхал Клеафас АГІНСКІ (1765-1883 гг.) – дыпламат, кампазітар і грамадскі дзеяч. У нашым горадзе Міхал Клеафас апынуўся ў 1814 годзе, калі пасля смерці дзядзькі згодна з завяшчаннем дзеда Тадэвуша Агінскага ўсе ўладанні перайшлі Міхалу.

Нам жа ў спадчыну Міхал Агінскі пакінуў каля 60 музычных твораў: вальсы, мазуркі, маршы, менуэты і каля 20 паланэзаў. Маладзечанцы ганарацца знакамітым суайчыннікам і шануюць яго памяць. Музычны каледж носіць імя Агінскага, ля будынка навучальнай установы ўстаноўлены помнік музыканту і кампазітару, адна з вуліц горада названа яго іменем.

На Маладзечаншчыне ў 60-я гады пазамінулага стагоддзя жыла Каміла Вінцэнтаўна АСІПОВІЧ (1837-1880 гг.) – піяністка, кампазітар, педагог, дачка знакамітага класіка беларускай літаратуры В.І. Дуніна-Марцінкевіча. Некаторы час яна жыла ў мястэчку Гарадок, дзе арганізавала школу для дзяцей беднаты, вяла асветніцкую дзейнасць сярод сялянства.

Маладзечанскі музычны каледж (раней – музычнае вучылішча) у свой час закончылі вядомыя кампазітары і выканаўцы. Сярод іх і народны артыст Расіі Юрый Міхайлавіч АНТОНАЎ. Менавіта ў нашым горадзе ён зрабіў першыя крокі на шляху прафесійнага кампазітара і спевака.

Сярод навучэнцаў музычнага вучылішча былі Алег Мікалаевіч ЕЛІСЕЕНКА і Аляксандр Рыгоравіч ЦІХАНОВІЧ.

Расказваючы пра таленты Маладзечаншчыны, у першую чаргу прыгадваем Янку КУПАЛУ (сапраўднае імя Іван Дамінікавіч ЛУЦЭВІЧ, 1882-1942 гг.) – Песняра Беларусі, вядомага ва ўсім свеце паэта, драматурга, публіцыста, перакладчыка, грамадскага дзеяча, класіка беларускай літаратуры, аднаго з заснавальнікаў новай беларускай літаратуры і літаратурнай мовы, народнага паэта Беларусі. Яго жыццё і творчасць непарыўна звязаны з Маладзечаншчынай.

У наступным годзе будзе адзначацца 130 гадоў з дня нараджэння Максіма БАГДАНОВІЧА (1891-1917 гг.) – беларускага паэта, публіцыста, літаратуразнаўца, перакладчыка, класіка беларускай літаратуры, аднаго са стваральнікаў беларускай літаратуры і сучаснай літаратурнай беларускай мовы. Пэўны час ён правёў у вёсцы Ракуцёўшчына, дзе стварыў цыкл вершаў «Старая Беларусь», паэмы «Вераніка», «У вёсцы», напісаў верш «Слуцкія ткачыхі». У Ракуцёўшчыне і цяпер расце «Максімаў сад», іменем паэта названы адна з вуліц горада і цэнтральная раённая бібліятэка.

У свой час у нашым горадзе працавала Маладзечанская настаўніцкая семінарыя. Сярод яе навучэнцаў можна вызначыць iмёны Міхася Чарота, Канстанціна Вераніцына , Міхась Забэйда-Суміцкі і іншых знакамітых людзей.

**Заключэнне**

Калі глядзіш на карту свету, позірк міжвольна шукае месца, дзе жывеш. І тая маленькая, зусім непрыкметная кропачка ў вялікім свеце – родная сэрцу, бо гэта твая Радзіма…

Любоў да Айчыны пачынаецца з любові да сваёй малой радзімы -месца, дзе чалавек нарадзіўся. Малая радзіма і ёсць выток, пачатак, адкуль чалавек робіць першы крок у вялікі свет. З роднага кутка зямлі і пачынаецца наша Беларусь, грамадзянамі якой мы з’яўляемся. Народная мудрасць тлумачыць: не ведаючы мінулага, не зразумееш і сучаснасці. Таму сёння я так падрабязна расказала вам пра помнікі і гістарычныя артэфакты - памяць аб гістарычных падзеях, якую Маладзечаншчына нясе праз стагоддзі.

**Спіс выкарыстанай літаратуры**

1. Акты, издаваемые Виленскою археографическою комиссиею. — Т. 31. Акты о литовских татарах. — Вильна, 1906. — 256 с.
2. Акты, издаваемые Виленскою археографическою комиссиею. — Т. 39. Документы и материалы, относящиеся к истории Отечественной войны 1812 года. — Вильна, 1912. — 470 с.
3. Молодечно // Туристская энциклопедия Беларуси / редкол. Г. П. Пашков [и др.]; под общ. ред. И. И. Пирожника. — Мн.: Беларуская Энцыклапедыя, 2007. — 648 с. ISBN 978-985-11-0384-9
4. Энцыклапедыя гісторыі Беларусі. У 6 т. Т. 5: М — Пуд / Беларус. Энцыкл.; Рэдкал.: Г. П. Пашкоў (галоўны рэд.) і інш.; Маст. Э. Э. Жакевіч. — Мн.: БелЭн, 1999. — 592 с.: іл. ISBN 985-11-0141-9.
5. Каханоўскі Г. Маладзечна // Вялікае княства Літоўскае: Энцыклапедыя. У 3 т. / Рэдкал.: Г. П. Пашкоў (гал. рэд.) і інш.; маст. З. Э. Герасімовіч. — Мн.: Беларуская Энцыклапедыя, 2005.

МІНІСТЭРСТВА АДУКАЦЫІ РЭСПУБЛІКІ БЕЛАРУСЬ

УСТАНОВА АДУКАЦЫІ “БЕЛАРУСКІ ДЗЯРЖАЎНЫ

ТЭХНАЛАГІЧНЫ УНІВЕРСІТЭТ”

КАФЕДРА БЕЛАРУСКАЙ ФІЛАЛОГІІ

ЦУДЫ МАЛАДЗЕЧАНШЧЫНЫ

**Выканаў:**

Студэнт 1 курса 3 групы

Факультэта ІТ

Шастоўская Марына Сяргееўна

**Кіраўнік**

Дацэнт, к.ф.н.

Шакун Надзея Сцяпанаўна

Мінск 2020